માળામાં રહેલા ૧૦૮ મણકા પણ સૂચક છે. માણસે શ્વાસે શ્વાસે પ્રભુનામ લેવું જોઇએ. માનવ એક દિવસમાં લગભગ ર૧,૬૦૦ શ્વાસ લે છે એવો એક અંદાજ છે. તેમાંથી રાત્રિના અડધા બાદ કરતા બાકી ૧૦,૮૦૦ શ્વાસ રહે. આમ જોતાં માણસે રોજ ૧૦,૮૦૦ વખત ભગવાનનું નામ લેવું જોઇએ. પરંતુ હૃદયપૂર્વક લીધેલું એક નામ ૧૦૦ નામ બરાબર છે. એવું શાસ્ત્ર વચન છે. એ રીતે માનવ ખરા હૃદયથી ૧૦૮ મણકાની એક માળા ફેરવે તો તેણે શ્વાસે શ્વાસે પ્રભુ નામ લીધું એમ ગણી શકાય.